王禹偁
投迤殿院
南面修文德，东吴纳土疆。
苍生思抚育，丹诏择循良。
乌府官新转，龙头桂旧香。
渡江骢马瘦，重地绣衣长。
纶阁材知屈，苏台俗必康。
恩流一车雨，威凛柏台霜。
休假寻山寺，行春泊野塘。
白公是前政，鲁望有维桑。
求瘼心虽切，颐神道岂妨。
煎茶虎丘井，捣药木兰堂。
笋蕨供家馔，园林着道装。
击筇教鹤舞，牧橘待僧尝。
迎使朝衣稳，娱宾绮席张。
犬声销巷陌，莺舌动笙簧。
冷句题秋叶，孤琴贮夜囊。
歌楼寒月白，饮舫晚波凉。
官业除苛法，家风袭雅章。
豸冠危肃物，象简醉横床。
熊轼淹宁久，鳌头誉转芳。
南园休命侣，北阙即徵黄。
清贵容谁见，遭逢合自强。
字人叨属邑，畏德每循墙。
名品知悬隔，孤危俟荐扬。
折腰休太息，青眼异寻常。
岱岳容拳石，沧溟纳滥觞。
扶摇如借便，羽翼必高翔。
从事员多阙，徒劳迹可伤。
金台虽载筑，珠履未成行。
始隗前言任，依刘後进光。
免教青史上，徒美一燕王。